- Մենք հանրաքվեի մասին օրենքը երբ փոխեցինք, նաեւ բավական մեծ լիազորություններ տվեցինք, ձեր ձեւակերպումներով ասած, «ՈՉ»-ի ճակատին, որպեսզի քարոզչության ժամանակահատվածում լինեն հավասար պայմաններ, այսինքն, նախագիծը հավասարապես կարողանան քարոզել ե՛ւ դրա կողմնակիցները, ե՛ւ դեմերը: Ճակատ կձեւավորվի, կհամախմբվեն «ՈՉ»-ի կողմնակիցները, թե ինչ կանեն` իրենց խնդիրն է ու ռազմավարությունը. կարծում եմ, մենք ժողովրդավարական երկիր ենք, եւ կարող են լինել ե՛ւ կողմ, ե՛ւ դեմ կողմեր, մի մասը բովանդակային առումով կարող է դեմ լինել, մի մասը` քաղաքական: Տապալվելու հետ կապված` պետք է ասեմ, որ ժողովուրդն է «այո» կամ «ոչ» ասելու: Եթե ժողովուրդը կհամարի, որ դա պետք չէ մեր պետությանը, ուրեմն «ոչ» կքվեարկի, եթե կընկալի, որ պետք է, որպեսզի ավելի ապահովենք մեր երկրի կայունությունը, զարգացումը, ժողովրդավարական ինստիտուտները, այդ դեպքում կողմ կքվեարկի: Այնպես որ, տապալվելու- չտապալվելու խնդիրը չէ: Պետք է սահմանադրական բարեփոխումների կողմնակիցները, նախաձեռնողները` մենք եւ մեր գործընկերները, կարողանանք ճիշտ ներկայացնել այն դրույթները, որոնք դրված են բարեփոխումների հիմքում: Մենք ինքներս աշխատում ենք նախագծի վրա, իհարկե, կան առաջարկություններ, դեռեւս մշակման փուլում են, եւ մեր հանձնաժողովը, որը գլխադասային է լինելու, կներկայացնի Ազգային ժողովի նախագահին, հետագայում կքննարկենք ԱԺ-ում եւ կներկայացնենք մասնագիտական խմբին: